ΚΑΝΟΝΙΣΜΟΣ (ΕΟΚ) αριθ. 37/80 ΤΗΣ ΕΠΙΤΡΟΠΗΣ της 9ης Ιανουαρίου 1980 περί καθορισμού των μέτρων συστήματος πιστοποιητικών καταγωγής που προβλέπεται στα πλαίσια της διεθνούς συμφωνίας του 1976 για τον καφέ, όταν ισχύουν οι ποσοστώσεις

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 2436/79 του Συμβουλίου της 9ης Οκτωβρίου 1979 περί της εφαρμογής του συστήματος πιστοποιητικών καταγωγής που προβλέπεται στα πλαίσια της διεθνούς συμφωνίας του 1976 για τον καφέ όταν ισχύουν οι ποσοστώσεις(1), και ιδίως το άρθρο 3 παράγραφος 3,

Εκτιμώντας:

ότι πρέπει, προς το σκοπό του ελέγχου του καφέ που αποτελεί αντικείμενο εξαγωγής έξω από την Κοινότητα, να προβλέπεται ότι μερικές διατυπώσεις σχετικές με την χρησιμοποίηση του πιστοποιητικού επανεξαγωγής συμπληρώνονται στο τελωνείο εξόδου από την Κοινότητα-

ότι για λόγους διοικητικής απλουστεύσεως είναι ευκταίο να προβλεφθούν κανόνες πιο ελαστικοί, όταν ο καφές που δηλώνεται για εξαγωγή μεταφέρεται προς την τρίτη χώρα προορισμού με το καθεστώς το προβλεπόμενο από τον τίτλο IV τμήμα I του κανονισμού ΕΟΚ αριθ. 223/77 της Επιτροπής της 22ας Δεκεμβρίου 1976 περί διατάξεων εφαρμογής ως και μέτρων απλουστεύσεως του καθεστώτος της κοινοτικής διαμετακομίσεως(2), όπως τροποποιήθηκε τελευταία από τον κανονισμό (ΕΟΚ) αριθ. 1964/79(3)-

ότι προβλέπεται στο άρθρο 4 του κανονισμού (ΕΟΚ) αριθ. 2436/79 ότι η Επιτροπή καθορίζει, από της επιβολής ή της αναστολής μιας ποσοστώσεως, την ημερομηνία κατά την οποία οι διατάξεις οι σχετικές με την εφαρμογή του συστήματος των πιστοποιητικών καταγωγής αρχίζουν ή παύουν να εφαρμόζονται-

ότι οι διατάξεις του παρόντος κανονισμού είναι σύμφωνες με τη γνώμη της Επιτροπής Κοινοτικής Διαμετακομίσεως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το πιστοποιητικό επανεξαγωγής που προβλέπεται στο άρθρο 3 παράγραφος 1 του κανονισμού (ΕΟΚ) αριθ. 2436/79 προσκομίζεται στο τελωνείο όπου πληρούνται οι τελωνειακές διατυπώσεις εξαγωγής. Όταν το τελωνείο αυτό δεν είναι εκείνο από το οποίο πραγματοποιείται η έξοδος των εν λόγω προϊόντων εκτός της Κοινότητος, το πιστοποιητικό αυτό προσκομίζεται ομοίως στο τελωνείο από το οποίο πραγματοποιείται η έξοδος. Το τελωνείο εξόδου θέτει την σφραγίδα του επί του πιστοποιητικού με τον τρόπο που είναι καθορισμένος από τους κανόνες που διαλαμβάνονται στο παράρτημα του κανονισμού (ΕΟΚ) αριθ. 2436/79 και του δίνει τον προορισμό που προβλέπεται από τους εν λόγω κανόνες.

Άρθρο 2

Στην περίπτωση που το τελωνείο εξόδου από την Κοινότητα υπάγεται σε Κράτος μέλος άλλο από εκείνο στο οποίο υπάγεται το τελωνείο όπου πραγματοποιούνται οι τελωνειακές διατυπώσεις εξαγωγής, τα προϊόντα τοποθετούνται υπό καθεστώς τελωνειακής διαμετακομίσεως που καλύπτει τη μεταφορά τους μεταξύ των εν λόγω δύο τελωνείων.

Το τελωνείο όπου πραγματοποιούνται οι τελωνειακές διατυπώσεις εξαγωγής μεριμνά ώστε να τίθεται στα διάφορα αντίτυπα των χρησιμοποιουμένων εγγράφων της διαμετακομίσεως μία από τις κατωτέρω σημειούμενες ενδείξεις στο χώρο που επιφυλάσσεται για την περιγραφή των εμπορευμάτων:

- "Organisation internationale du cafe - certificat R de reexportation nae.....",

- "Den internationale Kaffeorganisation - Reeksportcertifikat R lobenummer.....",

- "Internationale Kaffee-Organisation - Wiederaus-fuhrzeugnis R Nr.....",

- "International Coffee Organization - Certificate of re-export R No.....",

- "Organizzazione internazionale del caffe - certificato R di riesportazione n.....",

- "Internationale Koffieorganisatie - certificaat van heruitvoer R nr.....".

Άρθρο 3

Κατά παρέκκλιση από τις διατάξεις του άρθρου 1, όταν τα προϊόντα έχουν τεθεί υπό το καθεστώς το προβλεπόμενο στον τίτλο IV τμήμα 1 του κανονισμού (ΕΟΚ) αριθ. 223/77 για να μεταφερθούν προς το σταθμό προορισμού που βρίσκεται έξω από το τελωνειακό έδαφος της Κοινότητος, το πιστοποιητικό επανεξαγωγής που αναφέρεται στο άρθρο 1 προσκομίζεται στο τελωνείο αναχωρήσεως. Αυτό θέτει την σφραγίδα του κατά τον τρόπο που καθορίζεται από τους κανόνες που διαλαμβάνονται στο παράρτημα του κανονισμού (ΕΟΚ) αριθ. 2436/79 και του δίνει τον προορισμό που προβλέπεται στους εν λόγω κανόνες.

Κάθε άδεια για τροποποίηση της συμβάσεως μεταφοράς η οποία έχει σαν αποτέλεσμα να παύσει η μεταφορά στο εσωτερικό της Κοινότητος παραχωρείται μόνον αφού το πιστοποιητικό με τη σφραγίδα του τελωνείου παραδοθεί στο τελωνείο αναχωρήσεως.

Άρθρο 4

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 9 Ιανουαρίου 1980.

Για την Επιτροπή

Etienne DAVIGNON

Μέλος της Επιτροπής

(1) ΕΕ αριθ. Ν 282 της 12.11.1979, σ. 1.

(2) ΕΕ αριθ. Ν 38 της 9.2.1979, σ. 20.

(3) ΕΕ αριθ. Ν 227 της 7.9.1979, σ. 12.